Nous Phelippes, diz de Vianne, sires de Paigney, et Jehans, ses freres, sires de Mirebel en montaigne, faisons savoir à touz... que, con li nobles bers Jehans, diz de Chalon, sires d’Allay, ait en gaige de nos nostre terre, c’est à savoir Mirebel, Chestoillon et les appendises, Annores et La Maison-Deu de Lone et les appartenances, et il nous ait fait grace come de delloier ladite Maison-Deu de Lone et de oster de sa main pour faire nostre volonté, nous volons et outroions loialment et en bone foi adit Jehan, signour d’Allay, que il teigne en sa main lesdiz chesteaux, Mirebel et Chestoillon et les appartenances, tanque il soit paiez entierement de quanque je, lidiz Jehans de Vianne, doy adit Jehan de Chalon, signour d’Allay, ne ne li poons demander ne requerre lesdiz chestiaux ne les apartenances, tanque paié li aions entirainement ce que je, lidiz Jehan de Vianne, li doy, en deniers nombrez, mas par les yssues desdiz chesteaux, à comper et rabatre à regart de noz amis et des siens. En tesmoignaige de ceste chose, nous avons mis noz seaux pendant en ces lettres, faites et donées l’endemain de la saint Martin d’yver, l’an Nostre Signour corrant par mil doux cenz octante et trois.